Zuma vergader met ministers oor Sassa-debakelArgieffoto Die presidensie het Saterdag gesê stappe word gedoen om seker te maak dat 17 miljoen begunstigdes hul welsynstoelaes op 1 April sal ontvang. Pres. Jacob Zuma het Saterdagmiddag met minister van finansies Pravin Gordhan en minister van maatskaplike ontwikkeling Bathabile Dlamini vergader “om ŉ vorderingsverslag te ontvang oor die gereedheid om welsynstoelaes vanaf 1 April te betaal”, het die presidensie in ŉ verklaring gesê. Zuma glo “die saak kan opgelos word”. Hy het die twee ministers opdrag gegee om ŉ mandaat vir hul tegniese spanne te gee om aan die uitstaande kwessies te werk om seker te maak begunstigdes ontvang hul toelaes op 1 April. Hulle het Zuma verseker dat alles moontlik gedoen sou word om oplossings te vind, het die presidensie gesê Die Demokratiese Alliansie het vroeër gesê Dlamini het versuim om te verseker dat die Suid-Afrikaanse agentskap vir maatskaplike sekerheid (Sassa) gereed is om die verspreiding van toelaes teen die einde van die maand oor te neem wanneer die huidige, ongeldige Cash Paymaster Services (CPS)-kontrak verstryk en sy het toegelaat dat die situasie ŉ krisispunt bereik. Zane Dangor, direkteur-generaal van die departement van maatskaplike ontwikkeling, se bedanking Vrydag is nog ŉ teken van Dlamini se “verwoestende invloed en sy moet onmiddellik verwyder word,” het Bridget Masango, woordvoerder van die DA, gesê. “Dlamini het selfs die konstitusionele hof in Oktober verlede jaar mislei toe sy gesê het Sassa sal gereed wees om die verspreiding oor te neem. Sy kan nie vertrou word met die lewens van 17 miljoen arm, weerlose Suid-Afrikaners nie. Die president het meer as genoeg rede om haar te verwyder en, ter wille van miljoene Suid-Afrikaners, versoek die DA hom om dit onmiddellik te doen,” het Masango bygevoeg. Scopa (die staande komitee oor openbare rekeninge in die parlement) het ook Saterdag gesê die departement “is duidelik besig om uitmekaar te val”. “Scopa neem met woede kennis van die bedanking van die onlangs aangestelde Dangor oor die Sassa-debakel,” het Themba Godi, voorsitter van Scopa, gesê. “In ons interaksies met Dangor het hy homself as ŉ eerlike, hardwerkende staatsdiensamptenaar bewys. Hy was een van talle beamptes in die departement en in Sassa wat gefrustreerd was met minister Dlamini se ingryping in Sassa se administratiewe sake,” het hy bygevoeg. “Dit is duidelik dat die onderhandelinge oor welsynstoelaes tot nadeel van die staat en begunstigdes hanteer is, veral wat betref aftrekkings – wat ŉ groot doring in die vlees was vir begunstigdes. Dlamini moet nou volle verantwoordelikheid hiervoor aanvaar. Die departement val duidelik uitmekaar,” het Godi verduidelik. “As Scopa sien ons uit na ŉ vergadering Dinsdag met die minister sodat al hierdie sake aan die lig gebring kan word. Dit word baie moeilik om die bekwaamheid van die minister te verduidelik om die departement doeltreffend te bestuur en haar van haar pligte te onthef. Scopa kan nie stilbly oor hierdie vlakke van wanbestuur nie en dit lei tot ŉ groot finansiële koste vir die regering.” Die konstitusionele hof het in 2014 Sassa se huidige kontrak met CPS ongeldig verklaar, omdat ŉ behoorlike tenderproses nie gevolg is nie. Dangor het gesê hy het bedank as gevolg van ŉ verhoudingsbreuk tussen hom en minister Dlamini en groot verskille oor die betaling van die welsynstoelaes vanaf 1 April.